Ngə́ madug mǎmēn, dzóm ziŋ yásɔ̄lɔ́ kig ǹkúkúmá; ngə́ wāmēn o ńtə́bə́ fə ma é ngām yə á yād ánā.” 14Yoab nyé nâ: “Mǎyǐ kig ndáman ábǒg dámā á zəzə ai wa.” Ńdɔ Yoab a ngánɔŋ məkɔ̌ŋ məlɛ́, a manə́ mɔ̄ lúm Absalóm á ńnə́m, hála a ngə́lə́ tála á ngābə́ kələ́ a tigidan á ńtəm élé. 15Áwóm bə́ ndómán yā á ngábə́ bəgə́ bikpəlé bí Yoab bə́ sɔ́ fɔ̄ɔ̄ mīḿbíl, bə́ sɔ́ nye mǎn yīli. 16Yoab a lɔ́ŋɔ́ tɔ́ŋ, a tə́lé ńkunda nâ tə wâkə wātsídan Ísraɛ̂l. 17Bə́ nɔ̄ŋɔ́ Absalom, bə́ wōá áfan, á mod ébɛ̄, bə́ dzálá dzɔ̄ ai mod avís ngɔg. Ísraɛ̂l bə́sə̄ bə́ mān túb mīḿbíl á mə̄ndá mábán. 18Absalom, hála a ngə́lə́ və̄ə̄, a ngátə́lē émēn ándíé tíga, á ńsəŋ ńkúkúmá amú á ngádzó nâ: “Mǎbə̄lə́ kig mɔ́n, édí éńdɔ̄ á nə́ ándīé tígā yā édzōē dzáma.” Bálóē dɔ́ nâ: Tiga Absalom, a zaa kwí ábōg dī. Fwé awú Ábsalom yakə kwí á mə̄lɔ́ mə́ Dávid 19Ahimaats, ndómán Sadok, nyé nâ: “Makə m̀bíl mə́ kad ǹkúkúmá ḿbəmbə fwé nyɔ́ nâ Ǹtondôbə a lə́dé nyé sósōó wōē, ǎ kōdé nyé á mɔ́ míńzízíŋ míé.” 20Yoab nyé ai nyé nâ: “Wǎyǐ kig bɔ ńkad m̀bəmbə fwé ámōs dī, o ǹkadá dzɔ amǒs ḿfə́, aná, wǎyǐ kig kə ai m̀bəmbə fwé amú mɔ́n ǹkúkúmá ā wú.” 21Yoab nyé ai mǎn Núbian nâ: “Kələ́, ó kad ǹkúkúmá ḿból ō yén.” Mǎn Núbian a lúí Yoab ǹló, a tíe fɔ̄ɔ̄ ḿbīl. 22Ahimaats, ndómán Sadok, a dúgan fə dzɔ́ ai Yoab nâ: “Dzé yákili nâ maa mə́ kə mǎn Núbian m̀bíl á mvús ?” Yoab nyé ai nyé nâ: “Dzé fɔ̄ɔ̄ wāyi kə ḿbíl, ǎ mɔ́n wama ? Wǎyǐ kig bi ḿfī étēde.”